Danmarks største makrellanding nogensinde bliver i øjeblikket losset i Hirtshals Havn.

Torsdag formiddag ankom 7.000 tons makrel til Hirtshals. Det er den største landing makrel nogensinde. - Så vidt vi ved, er det den største makrellanding, der er gjort i både Danmark, Norge, Færøerne og Skotland, siger Skipper Hans Jacob Petersen. Det var Danmarks største fiskefartøj HG 264 "Ruth", som leverede fangsten, hvor 2.400 tons af landingen skal videre til forarbejdning ved Sæby Fiskeindustri. Losningen af makrellerne, der begyndte torsdag klokken 13.00, forventes at vare cirka 40 timer, og er derfor først færdig omkring klokken 5.00 lørdag morgen.